 Štefanova ulica 2, 1501 Ljubljana T: 01 428 40 00

E: gp.mnz@gov.si

www.gov.si

**NAČRT DELA MINISTRSTVA ZA NOTRANJE ZADEVE**

**V LETU 2024**

**Boštjan Poklukar**

**minister**

Številka: 020-45/2024/24

Ljubljana, 11. april 2024

**VSEBINA**

[**I Poslanstvo in vrednote Ministrstva za notranje zadeve Republike Slovenije 3**](#_Toc161312421)

[**I.1 Sistemske naloge za zagotavljanje javne varnosti v državi 3**](#_Toc161312422)

[**I.2 Usmerjanje dela policije in nadzor nad njim ter zagotavljanje pogojev za njeno delo 4**](#_Toc161312423)

[**I.3 Zakonito in učinkovito opravljanje upravnih nalog v pristojnosti Ministrstva za notranje zadeve Republike Slovenije 8**](#_Toc161312424)

[**I.3.1 Področje zasebnega varovanja, detektivske dejavnosti, varnosti na smučiščih in občinskega redarstva 8**](#_Toc161312425)

[**I.3.2 Upravne notranje zadeve 9**](#_Toc161312426)

[**I.4 Upravljanje migracij 11**](#_Toc161312427)

[**I.5 Proaktivno in kredibilno mednarodno dvo- in večstransko sodelovanje 12**](#_Toc161312428)

[**I.6 Preprečevanje trgovine z ljudmi in boj proti njej 13**](#_Toc161312429)

[**I.7 Projekti, namenjeni večji učinkovitosti in strokovnosti dela Ministrstva za notranje zadeve Republike Slovenije 14**](#_Toc161312430)

[**I.8 Informacijska varnost 21**](#_Toc161312431)

[**II Normativni program dela Ministrstva za notranje zadeve Republike Slovenije za leto 2024 23**](#_Toc161312432)

# **I Poslanstvo in vrednote Ministrstva za notranje zadeve Republike Slovenije**

Temeljno **poslanstvo** Ministrstva za notranje zadeve Republike Slovenije (v nadaljnjem besedilu: MNZ) je zagotavljanje varnosti v državi, in sicer z delovanjem na področjih javne varnosti in policije, upravnih notranjih zadev, migracij in naturalizacije tujcev. MNZ je družbeno odgovorna organizacija, zavezana nenehnemu izboljševanju in inoviranju. MNZ se prilagaja sodobnim izzivom ter potrebam in pričakovanjem uporabnikov storitev.

**Vrednote**, za katere si uslužbenci MNZ prizadevajo pri svojem delu in s katerimi uresničujejo svoje poslanstvo, so spoštovanje pravne države in človekovih pravic, sodelovanje, stalno izboljševanje in inovativnost.

MNZ izvaja naloge za zagotavljanje javne varnosti v državi, naloge usmerjanja ter nadziranja in reševanja pritožb zoper delo, opravlja upravne naloge na področju zasebnega varovanja, detektivske dejavnosti, varnosti na smučiščih, občinskega redarstva, varstva tajnih podatkov, varnostnega načrtovanja ter sistemsko normativne dejavnosti in analiz s področja dela policije in drugih varnostnih subjektov.

MNZ zagotavlja učinkovito in strokovno opravljanje upravnih nalog na področju migracij in naturalizacije tujcev, izdaje potovalnih dokumentov, izvedbe volilnih opravil, pošiljanja podatkov iz centralnega registra prebivalstva, vodenja osebnega statusa v matičnem registru, prijave prebivališča, pridobitve državljanstva Republike Slovenije ter registracije društev in političnih strank, javnih zbiranj ter orožja in eksploziva.

Zagotavlja tudi komuniciranje z zunanjo in notranjo javnostjo o vsebinah v pristojnosti MNZ. Ključni cilj pri tem je zagotoviti pravočasno, celovito in pregledno obveščanje o delu in novostih z delovnega področja MNZ.

# **I.1 Sistemske naloge za zagotavljanje javne varnosti v državi**

Na področju **varstva pred naravnimi in drugimi nesrečami** bo v letu 2024 potekalo več sistemskih dejavnosti. Uprava Republike Slovenije za zaščito in reševanje (v nadaljnjem besedilu: URSZR) posodablja nekatere državne načrte zaščite in reševanja ob naravnih in drugih nesrečah (v nadaljnjem besedilu: državni načrt), iz česar sledi, da bo MNZ dejavno vpeto v pripravo sprememb državnih načrtov, posledično pa tudi v spremembo načrtov svojih dejavnosti ob naravnih in drugih nesrečah. V Predlogu resolucije o nacionalnem programu varstva pred naravnimi in drugimi nesrečami v letih od 2024 do 2030, ki ga pripravlja URSZR, so v srednjeročnem obdobju predvidene spremembe ocen tveganj, ocen ogroženosti, posodobitve državnih načrtov ter priprava novih državnih načrtov, ki sledijo sodobnim virom ogrožanja. Na tej podlagi bo MNZ izvajalo naloge v skladu s sprejetim letnim programom varstva pred naravnimi in drugimi nesrečami. Poleg navedenega bo v letu 2024 sodelovalo tudi na vajah državnega in regionalnega pomena (regionalno bo pri večini vaj sodeloval organ v sestavi – policija), na katerih bo preverjalo izvajanje načrtov dejavnosti ter na ta način pridobilo povratne informacije za morebitne nadgradnje in posodobitve načrtov.

Spremenjene varnostne razmere v mednarodnem varnostnem okolju, še zlasti vojna v Ukrajini, spopadi v Gazi in migracijski pritiski, zahtevajo učinkovito prilagajanje in zoperstavljanje grožnjam, ki vplivajo tudi na nacionalni varnostni sistem Republike Slovenije. MNZ se bo na varnostne grožnje odzivalo **z izvajanjem ukrepov iz obrambnega načrta MNZ** ter s krepitvijo drugih dejavnosti za izboljšanje odziva, posodabljanjem načrtov, sodelovanjem na vajah, pregledom zmogljivosti in nadgradnjo predvidenih nalog za neprekinjeno delovanje MNZ v različnih varnostnih razmerah.

Zaradi zaostrovanja varnostnih razmer na mednarodni ravni bo MNZ nadaljevalo delo na področju **sistemskega in strateškega urejanja področij nacionalne varnosti ter uresničevanja politik za zagotavljanje notranje varnosti Republike Slovenije**. V okviru mednarodnega sodelovanja (v Evropski uniji (v nadaljnjem besedilu: EU), NATU in Varnostnem svetu ZN) bodo prevladovale naloge s področij obrambe pred hibridnimi grožnjami, opredelitve terorizma in obrambe pred terorizmom. MNZ bo tudi v letu 2024 vpeto v izvajanje Akcijskega načrta za preprečevanje terorizma in nasilnega ekstremizma.

Na področju preverjanja delovanja sistema, ki zagotavlja nacionalno varnost, bodo izvedene številne **vaje**, med katerimi je najpomembnejša nacionalna vaja Odpornost24, s katero bo preverjena operativnost celotnega državnega sistema (vaje v okviru procesa sprejemanja nalog teles kriznega upravljanja, usklajevanja in prenosa informacij med resorji, odzivanja na incidente). Zelo pomembni bosta tudi mednarodni vaji EU Integrated Resolve 24 (sodelovanje EU z NATOM) in Locked Shields 24 (kibernetska varnost).

Ob tem bo MNZ dejavno vključeno v **pripravo načrtov in drugih strateških dokumentov**, bodisi lastnih bodisi tistih, pri katerih so nosilci posameznih področij vladne službe in druga ministrstva, MNZ pa je zaradi dejavne vloge v sistemu nacionalne varnosti in kriznega upravljanja eden od ključnih dejavnikov.

MNZ bo še naprej kontaktna točka Republike Slovenije za države podpisnice Konvencije o fizičnem varovanju jedrskih snovi in njenega amandmaja (Amanded Convention on Physical Protection of Nuclear Materials – CPPNM-A). Spremembe zakonskih podlag in spreminjajoče se grožnje nacionalnemu varnostnemu sistemu Republike Slovenije zahtevajo celovito noveliranje veljavnih načrtov in pripravo novih. Med njimi je treba omeniti pripravo petih **načrtov odzivanja na kompleksne krize** v pristojnosti MNZ, ki med drugim zahtevajo horizontalni medresorski pristop.

Na področju **kibernetske varnosti** bodo predstavniki MNZ nadaljevali sodelovanje s preostalimi deležniki v projektih vladnih satelitskih komunikacij EU (GovSatCom), satelitskega sistema Galileo (Public Regulated Service), evropske kvantne komunikacijske infrastrukture (EuroQCI) in enotne platforme za ocenjevanje, odkrivanje in izmenjavo informacij o grožnjah in ranljivosti sistemov, ki temeljijo na umetni inteligenci (IRIS), ter odzivanje nanje. V letu 2024 bo MNZ v sodelovanju s policijo v skladu s svojimi pristojnostmi na podlagi Zakona o elektronskih komunikacijah (ZEKom-2; Uradni list RS, št. 130/22 in 18/23 – ZDU-1O) nadaljevalo sistemsko upravljanje številke za klice v sili 113, pri čemer bo ustrezno dopolnjen načrt upravljanja številke za operaterja in omrežnih priključnih točk s prednostjo.

MNZ bo v skladu s 155. členom Zakona o varstvu pred ionizirajočimi sevanji in jedrski varnosti (ZVISJV-1; Uradni list RS, št. 76/17, 26/19, 172/21 in 18/23 – ZDU-1O) tako kot v preteklosti izvajalo **varnostna preverjanja tujih državljanov za delo v jedrskih objektih in pri prevozu jedrskih snovi**. V skladu s pristojnostmi na področju fizičnega varovanja jedrskih objektov bo nadaljevalo dejavnosti za čim višjo stopnjo varovanja jedrskih objektov in prevozov ter sledilo smernicam Mednarodne agencije za jedrsko varnost na tem področju. Posebna pozornost bo namenjena odločitvam glede izgradnje drugega bloka jedrske elektrarne (NEK 2). Ob morebitni pozitivni odločitvi za izgradnjo bo treba nemudoma začeti dejavnosti na podlagi zakonske zahteve za načrtovanje jedrske varnosti že v času priprav oziroma izgradnje objekta.

**Na področju zasebnega varstva in občinskega redarstva** iz pristojnosti MNZ bo na podlagi strokovnih posvetov in dejavnosti delovne skupine oblikovana nova strategija zasebnega varovanja v Republiki Sloveniji. Nadaljevali in končali se bosta reviziji dveh programov strokovnega izpopolnjevanja.

# **I.2 Usmerjanje dela policije in nadzor nad njim ter zagotavljanje pogojev za njeno delo**

**Usmerjanje policije** obsega sistematično in načrtno dajanje splošnih ali konkretnih napotil za opravljanje njenih nalog z namenom izpolnjevanja temeljnega poslanstva policije. Minister na podlagi predlogov enote, pristojne za usmerjanje in nadzor policije, daje policiji temeljne (srednjeročne, za petletno obdobje), letne in posamične usmeritve za izvajanje nalog. Slednje se pripravijo, kadar na posameznih področjih dela policije obstajajo razlogi za takojšnje ukrepanje. Usmeritve in obvezna navodila praviloma vsebujejo tudi napotilo o tem, do kdaj je treba opraviti določene naloge, in zahtevo, da policija o izpolnitvi nalog poroča ministru.

MNZ bo v letu 2024 nadaljevalo strokovno in učinkovito usmerjanje policije s poudarkom na pripravi posamičnih usmeritev, ko bodo za to nastopili razlogi, in letnih usmeritev za pripravo načrta dela policije v letu 2025.

**Načrtovanje in izvajanje nadzorov nad delom policije** je usmerjeno v preverjanje zakonitosti in strokovnosti dela ter spoštovanja varstva človekovih pravic in temeljnih svoboščin pri opravljanju nalog policije in uporabi policijskih pooblastil. Sistemski nadzor se opravlja v okviru rednih, izrednih in ponovnih nadzorov na vseh področjih policijskega dela, ki so temeljnega pomena za uspešno in učinkovito izvajanje policijskih nalog ter uporabo policijskih pooblastil. Njihov namen je celovita ocena zakonitosti, varstva človekovih pravic in dejanskega stanja na posameznem področju policijske dejavnosti. Izredni nadzori so namenjeni oceni zakonitosti in varstva človekovih pravic v primerih, ki jih z načrtovanjem nadzorov ni mogoče vnaprej predvideti, ponovni nadzori pa preverjanju odprave nepravilnosti, ugotovljenih ob rednih in izrednih nadzorih.

V letu 2024 se bo nadaljevalo strokovno in objektivno izvajanje rednih, ponovnih in izrednih nadzorov nad delom policije v skladu z načrtom nadzorov, ki ga je sprejel minister za notranje zadeve.

|  |  |
| --- | --- |
| **VRSTA NADZORA** | **TRAJANJE** |
| 1. **Redni nadzori** | |
| 1. Uporaba sredstev za prisilno ustavljanje prevoznih sredstev | od 12. 2. do 29. 3. 2024 |
| 1. Poslovanje policije s prejetimi ovadbami, dopolnjevanje ovadb in evidentiranje kaznivih dejanj | od 25. 3. do 17. 5. 2024 |
| 1. Preverjanje zakonitosti in strokovnosti uporabe prisilnih sredstev, kadar ni imenovana komisija | od 2. 9. do 18. 10. 2024 |
| 1. **Ponovni nadzor** | |
| 1. Preiskava kaznivih dejanj nasilja v družini | od 14. 10. do 22. 11. 2024 |
| 1. **Izredni nadzori** | |
| * Po potrebi enota, pristojna za usmerjanje in nadzor policije, opravi izredne nadzore nad izvedbo posameznih policijskih nalog in uporabo policijskih pooblastil. | |

**Preglednica:** Vrste in trajanje nadzorov

Z namenom presoje zakonitosti in strokovnosti izvajanja določene policijske naloge ali uporabe pooblastil bo enota, pristojna za usmerjanje in nadzor policije, redno izvajala tudi tako imenovane **posredne nadzore** v obliki zahtev za poročanje.

Poleg tega bo potekalo **spremljanje dela komisij za preverjanje okoliščin uporabe prisilnih sredstev**, ki jih imenuje generalni direktor policije, zakonitost dela policije pa se bo presojala tudi v okviru upravnih postopkov po 79.a členu Zakona o tujcih (ZTuj-2; Uradni list RS, št. 91/21 – uradno prečiščeno besedilo, 95/21 – popr., 105/22 – ZZNŠPP, 48/23 in 115/23) za **preizkus utemeljenosti omejitve gibanja v Centru za tujce**.

Spoštovanje človekovih pravic in temeljnih svoboščin je najpogosteje izražena zahteva pri policijskih postopkih. Policisti so pri opravljanju nalog zavezani preprečevati nezakonita dejanja ter ukrepati in uporabiti z zakonom določena pooblastila. Pri tem se vsakodnevno srečujejo s primeri, ko morajo posegati v človekove pravice in svoboščine. Zato je zelo pomembno, da je nad delom policije vzpostavljen učinkovit sistem nadzora, ki je lahko notranji, zunanji, državni ali nedržavni.

Ena od oblik nadzora je **sistem reševanja pritožb posameznikov zoper delo policistov**. V pritožbenem postopku se uveljavlja nestrinjanje z dejanjem ali opustitvijo dejanja policistov pri izvajanju policijskih nalog, ki lahko pomenijo kršitev pravice ali svoboščine posameznika. Gre za nadstandardni postopek, s katerim je posamezniku omogočena tako imenovana reklamacija policistove storitve. Zato je treba v pritožbenem postopku posameznikom zagotavljati neodvisno, nepristransko, strokovno in kakovostno reševanje pritožb zoper delo policistov ter sočasno pritožniku in policistu zagotavljati vse postopkovne pravice v skladu z Zakonom o nalogah in pooblastilih policije (ZNPPol; Uradni list RS, št. 15/13, 23/15 – popr., 10/17, 46/19 – odl. US, 47/19 in 153/21 – odl. US).

Pritožbeni postopek se izvaja na dveh ravneh, in sicer v pomiritvenem postopku (prva stopnja) ali na senatu (druga stopnja). Pomiritveni postopek je razgovor vodje policijske enote, iz katere je policist, zoper katerega je vložena pritožba, s pritožnikom. Vodja pritožnika seznani z ugotovitvami v zvezi s pritožbo in mu omogoči, da predstavi dejstva, ki se nanašajo na pritožbo, ter predlaga dokaze za ugotovitev dejanskega stanja. Pritožniku se pojasnijo policijska pooblastila in ravnanje policista v konkretnem primeru. Ob upravičeni pritožbi se pritožnik seznani tudi z ukrepi, ki so že ali bodo sprejeti.Na drugi stopnji pritožbo obravnava senat, ki ga imenuje minister za notranje zadeve, sestavljajo pa ga pooblaščenec ministra kot vodja senata in dva predstavnika javnosti kot člana senata. Senat je pristojen za ocenjevanje utemeljenosti pritožbe zoper delo policista. Z vključitvijo dveh predstavnikov javnosti v pritožbeni postopek je zagotovljen učinkovit in neposreden državljanski nadzor nad delom policije.

V letu 2024 bo MNZ dalo poudarek dejavnostim za izboljšanje kakovosti izvajanja **pomiritvenih postopkov** ter dosledno neodvisno in strokovno ugotavljanje dejstev v primerih, ki se obravnavajo neposredno na sejah senatov za pritožbe. Pri očitkih hujših posegov policistov v človekove pravice in temeljne svoboščine bodo naloge poročevalca izvajali pooblaščenci ministra (uslužbenci MNZ). K povečanju kakovosti dela policistov bo MNZ prispevalo zlasti s sistemskim iskanjem vzrokov za pritožbe in oblikovanjem dobrih praks. Poseben sklop nalog bo namenjen zagotavljanju preglednosti pritožbenih postopkov z obveščanjem javnosti o pravicah oseb, ki jih obravnava policija, in ugotovitvah pritožbenih postopkov.

Nadaljevalo se bo usposabljanje vodij policijskih enot, ki izvajajo pomiritvene postopke, in poročevalcev v pritožbenih postopkih. MNZ jih sproti seznanja z usmeritvami, ki se nanašajo na pritožbeni postopek, in utemeljenimi primeri pritožb zoper delo policije. Za izboljšanje zakonitosti in strokovnosti dela policije se bo nadaljevalo anonimiziranje utemeljenih in neutemeljenih pritožb z navedbami hudih kršitev človekovih pravic in temeljnih svoboščin, ki bodo poslane Policijski akademiji za vključitev v izobraževalni proces kandidatov za policiste in izpopolnjevanje zaposlenih policistov. V letu 2024 bodo za obdobje štirih let s sklepom ministra na novo imenovani predstavniki javnosti v pritožbenih senatih. Zanje bodo izvedene obvezne oblike usposabljanja, na katerih bosta predvsem tistim predstavnikom javnosti, ki so imenovani prvič, predstavljena način dela v pritožbenih senatih in vloga predstavnikov javnosti pri odločanju o utemeljenosti pritožbe zoper delo policistov.

**V letu 2024 so načrtovane naslednje večje investicije in nabave za potrebe MNZ, policije in Inšpektorata Republike Slovenije za notranje zadeve (v nadaljnjem besedilu: IRSNZ) za zagotavljanje pogojev za njihovo delo**:

* **Pridobitev poslovnih prostorov MNZ in policije**

Za izboljšanje pogojev dela in poslovanja se načrtuje rešitev prostorske problematike.

* Postaja pomorske policije Koper: v letu 2024 se načrtuje izdelava projektne dokumentacije za dokončanje objekta. Začetek gradnje oziroma ureditve prostorov se prestavi v leto 2026.
* Policijska postaja Ajdovščina: v letu 2024 se načrtuje izdelava novelacije in preprojektiranja novogradnje Policijske postaje Ajdovščina. Začetek gradnje se prestavi v leto 2026.
* Policijska postaja vodnikov službenih psov Novo mesto na Policijski postaji Črnomelj: zamenjava dotrajanega kontejnerskega objekta z novim in ureditvijo okolice.

Predvideni večji projekti na področju investicijskega vzdrževanja in nabave opreme v letu 2024:

* dokončanje celovite energetske sanacije Policijske postaje Kranjska Gora;
* izvedba gradbeno-obrtniških del za dvoriščni objekt na Policijski upravi Novo mesto in pridobitev uporabnega dovoljenja;
* dobava in montaža arhivskih regalov;
* pridobitev projektne dokumentacije za preureditev dveh stavb z ureditvijo režima parkiranja na Vipavska cesti 1, Rožna dolina pri Novi Gorici, in stavbe na naslovu Dragonja 123a, Sečovlje;
* pridobitev projektne dokumentacije za opremo Litostrojska jug (načrt opreme);
* novelacija projektne dokumentacije za celovito energetsko sanacijo objekta Policijske uprave Kranj in Policijske uprave Celje (Načrt za okrevanje in odpornost);
* zamenjava agregata Nacionalnega forenzičnega laboratorija;
* izvedba preureditvenih del za potrebe Letalske policijske enote Brnik (ureditev polnilnice akumulatorskih baterij);
* odstranjevanje začasnih tehničnih ovir po sklenjeni pogodbi: v letu 2024 se bo intenzivnost odstranjevanja začasnih tehničnih ovir prilagajala zagotovljenim finančnim sredstvom za ta namen;
* sklenitev okvirnega sporazuma za izdelavo investicijske dokumentacije;
* sklenitev okvirnega sporazuma za projektiranje in pripravo popisov del pri odstranitvi infrastrukture na bivših mejnih prehodih;
* sklenitev okvirnega sporazuma za odstranitev infrastrukture (kabin) na bivših mejnih prehodih.

V letu 2024 se načrtujejo naslednji projekti iz sredstev EU:

* v začetku leta 2024 je v načrtu izpeljava javnega naročila za izbor izvajalca gradbenih, obrtnih in instalacijskih del pri projektu ograditve zunanjega igrišča z dostopnim hodnikom in nadstrešnico v Centru za tujce Postojna;
* v načrtu je priprava projektne dokumentacije za obnovo in izboljšanje vadbenih zmogljivosti za posebne policijske veščine ter tudi izvedbe gradbenih, obrtnih in instalacijskih del na tem projektu;
* ureditev prostorov nacionalnega koordinacijskega centra na Dolgi vasi (projekt Instrument za upravljanje meja in vizumsko politiko (BMVI)).

Nakup opreme za poslovne prostore: v letu 2024 je za nakup naprav za neprekinjeno napajanje UPS, pisarniških kontejnerjev, klimatskih naprav, pisarniške opreme, opreme delavnic, birotehnične in druge tehnične opreme ter izdelavo pasjih ut namenjenih 268.000 evrov. V okviru dodeljenih sredstev bo po izdani inšpekcijski odločbi izvedena klimatizacija objekta na Maistrovi ulici 2 v Mariboru. Za drugo opremo (birotehnično opremo, belo tehniko, drugo tehnično opremo in opremo delavnic) bodo sklenjeni okvirni sporazumi, in sicer za obdobje dveh let, po katerih se bodo izvajali odpoklici opreme v skladu z višino dodeljenih finančnih sredstev.

* **Nadaljevanje obnove voznega parka**

V proračunskem letu 2024 so za obnovo voznega parka načrtovana integralna sredstva, in sicer je 284.000 evrov predvidenih za MNZ, 130.000.00 evrov za policijo in 36.000 evrov za IRSNZ. Dodatno so zagotovljena sredstva EU v višini 1,7 mio EUR. Izvaja se operativni najem službenih vozil za petletno obdobje v predvideni skupni višini 19.465.043,88 evra. MNZ bo v letu 2024 na področju prevoznih sredstev sledilo smernicam prehoda na alternativne vire goriva v skladu z zagotovitvijo ustrezne infrastrukture (električne polnilnice), potrebne za prehod.

* **Nakup službenih stanovanj**

Na podlagi povpraševanja v že izvedenih razpisih za dodelitev službenih stanovanj je bilo ugotovljeno, da na območjih Ljubljane in Kranja ni na voljo zadostnega števila prostih službenih stanovanj. Ponudba stanovanj ni usklajena s potrebami. Navedeno je posledica regionalne pokritosti policije v smislu organiziranosti poslovanja po posameznih policijskih upravah na celotnem območju Republike Slovenije. Poleg tega je zaradi stroškov smiselno fond službenih stanovanj pomladiti. Glede na navedeno se je v letu 2023 MNZ povezalo z Ministrstvom za obrambo Republike Slovenije in Ministrstvom za javno upravo Republike Slovenije, da bi v skupni medresorski delovni skupini izvedli nakup potrebnih službenih stanovanj, kot je to že bilo uspešno izvedeno v preteklosti. Navedene dejavnosti so se sicer zaradi poplav, ki so v avgustu 2023 prizadele Slovenije, nekoliko upočasnile, vendar so se vsa tri ministrstva v novembru 2023 znova sestala, da bi se dejavnosti nadaljevale v letu 2024.

* **Nabava osebne varovalne in zaščitne opreme v letu 2024**

Za javne uslužbence, pri katerih je bila na podlagi ocene tveganja na delovnih mestih ugotovljena nevarnost za nastanek poškodb oziroma okvar zdravja, povezanih z opravljanjem dela, bo zagotovljena ustrezna osebna varovalna oprema za zaščito pred temi tveganji.

V letu 2024 se za nabavo zaščitnih sredstev namenja 1.100.000 evrov. Pričakuje se dobava celoobraznih zaščitnih mask in protieksplozijske obleke za specialno enoto, poleg tega pa tudi balističnih ščitov in ščitov za vzdrževanje javnega reda in mira JRM za različne enote policije ter večja količina aktivnih glušnikov za zaščito sluha pri usposabljanjih. Opravljen bo nov odpoklic majic in telovnikov, zaščitnih filtrov za celoobrazne zaščitne maske ter balističnih plošč po sklenjenih okvirnih sporazumih.

V letu 2024 so za osebno opremo načrtovana sredstva v višini 2.900.000 evrov. Poudarek bo na nabavi policijskih uniform za potrebe točkovnega naročila uniform in delovnih oblek za neuniformirane policiste. Predvidena je tudi nabava civilnih oblek, dopolnilnih delov uniforme za policiste motoriste, policiste, ki opravljajo delovne naloge na plovilih, smučarje, kolesarje, vodnike službenih psov in gorsko enoto. Da bi se preprečile motnje pri zagotavljanju različnih delov osebne opreme, bodo ti večinoma nabavljeni z okvirnimi sporazumi za daljše obdobje.

Za nakup oborožitve, streliva in plinskih sredstev, med drugim tudi večje količine plinskih razpršilcev OC, saj sedanjim poteče rok uporabe, so v letu 2024 načrtovana sredstva v višini 700.000 evrov. V načrtu je tudi nabava novega kratkocevnega orožja za specialno enoto in rezervnih delov za orožje.

V proračunskem letu 2022 je bila ustavljena prenova oziroma selitev logističnega centra. MNZ je v letu 2023 začelo zagotavljati dodatne prostore s kratkotrajnim najemom, poteka pa tudi postopek najema za daljše obdobje, s čimer bi se reševala problematika zagotovitve dodatnih ustreznih skladiščnih prostorov. Problematika logističnega centra ostaja nerešena in jo bo treba obravnavati celostno.

# **I.3 Zakonito in učinkovito opravljanje upravnih nalog v pristojnosti Ministrstva za notranje zadeve Republike Slovenije**

## **I.3.1 Področje zasebnega varovanja, detektivske dejavnosti, varnosti na smučiščih in občinskega redarstva**

MNZ bo tako kot v preteklosti izvajalo nadzor nad nosilci javnega pooblastila strokovnega usposabljanja ter izpopolnjevanja varnostnega osebja in nadzornikov smučišč, Zbornico za razvoj slovenskega zasebnega varovanja, ki ji je z odločbo podeljen status reprezentativnega strokovnega interesnega združenja, in Detektivsko zbornico Republike Slovenije, ki ji je podeljeno javno pooblastilo za opravljanje upravnih nalog s področja detektivske dejavnosti.

V letu 2024 bo končan ciljni raziskovalni projekt z naslovom Ustreznost in nadaljnji razvoj sistemske ureditve zasebnega varovanja in področnega strokovnega interesnega združevanja v Republiki Sloveniji, ki se je na predlog MNZ začel izvajati v letu 2022. Njegove ugotovitve bodo vključene v novo strategijo zasebnega varovanja v Republiki Sloveniji.

MNZ bo sodelovalo pri pripravi in določanju programov strokovnega usposabljanja ter določalo standarde in vodilo evidence s področja zasebnega varovanja in varnosti na smučiščih. Poleg tega bo zakonito in učinkovito vodilo upravne postopke podeljevanja licenc in soglasij tujim osebam ter službenih izkaznic na področju zasebnega varovanja in pooblastil nadzornikom smučišč. Reševalo bo tudi pritožbe zoper inšpekcijske ukrepe IRSNZ.

Na področju detektivske dejavnosti bo MNZ še naprej izvajalo varnostno preverjanje oseb v okviru upravnih postopkov Detektivske zbornice Republike Slovenije, ki podeljuje licence detektivom in soglasja tujim osebam, ter bo na drugi stopnji odločalo o pritožbah zoper odločitve zbornice.

Na področju občinskega redarstva bo izvajalo svoje pristojnosti pri nadzoru nad zakonitostjo dela občinskih organov, uprav in redarstev pri izvrševanju Zakona o občinskem redarstvu (ZORed; Uradni list RS, št. 139/06 in 9/17) ter sodelovalo s Službo za lokalno samoupravo Ministrstva za javno upravo Republike Slovenije.

## **I.3.2 Upravne notranje zadeve**

V letu 2024 je v okviru skrbi za učinkovito in strokovno opravljanje upravnih nalog kot splošnega cilja poleg rednih nalog, ki se nanašajo na področje izdaje potovalnih dokumentov, izvedbe volilnih opravil, pošiljanja podatkov iz centralnega registra prebivalstva, vodenja osebnega statusa v matičnem registru, prijave prebivališča, pridobitve državljanstva Republike Slovenije, registracije društev in političnih strank, javnih zbiranj, orožja in eksploziva ter upravljanja informacijskega sistema upravnih notranjih zadev, treba poudariti naslednje:

* **sprejetje sprememb in dopolnitev Zakona o centralnem registru prebivalstva:** V letu 2024 je predvideno sprejetje tehnične spremembe zakona, ki bo omogočala večji razpon pri določevanju EMŠO, to je več kot 500 posameznikom istega spola, ki so rojeni na isti dan. Zaradi istega razloga je predviden tudi popravek Uredbe o načinu določanja osebne identifikacijske številke;
* **sprejetje sprememb in dopolnitev Zakona o potnih listinah:** V letu 2024 je predvideno, da se v zakon vsebinsko povzame Direktiva Sveta (EU) 2019/997 z dne 18. junija 2019 o vzpostavitvi potne listine EU za vrnitev in razveljavitvi Sklepa 96/409/SZVP (UL L št. 163 z dne 20. 6. 2019, str. 1–12). Hkrati so predvidene zakonske izboljšave in dodatna informatizacija področja. Namen zakona je uvesti predložitev fotografije, posnete z uporabo sistema e-fotograf, ki omogoča sledljivost njenega izvora. Rešitev bi se uvedla z namenom preprečevanja zlorab pri predložitvi spremenjene fotografije ali fotografije druge osebe. Zakon bi odpravil tudi skeniranje povratnic dokumentov, vročenih po pošti, s tem ko bi omogočil povezavo evidence potnih listin z evidenco Pošte Slovenije, ki že ima tehnične možnosti za zajem podpisa ob vročitvi v digitalni obliki. Podpis in datum vročitve potnega lista bi se v evidenco prenašala avtomatizirano, s tem pa bi se zmanjšal obseg dela upravnih enot. Določila zakona bi se uskladila tudi z zadnjo novelo Zakona o osebni izkaznici v delu, ki se nanaša na vložitev vloge za poslovno nesposobno osebo in ukrepe prepovedi izdaje listine;
* **sprejetje sprememb in dopolnitev Zakona o osebni izkaznici:** Nova biometrična osebna izkaznica se izda kot elektronski dokument otrokom po dopolnjenem 12. letu starosti, kar zdaj onemogoča njeno uporabo v funkciji kartice zdravstvenega zavarovanja. Predviden je popravek zakona, ki bo navedeno omogočil. Enako kot za potne listine so predvidene tudi zakonske izboljšave in dodatna informatizacija področja osebnih izkaznic, saj je področje izdaje potovalnih dokumentov smiselno urejati enako. Namen tudi tega zakona je uvedba predložitve fotografije, posnete z uporabo sistema e-fotograf, ki omogoča sledljivost izvora fotografije, z namenom preprečevanja zlorab pri predložitvi spremenjene fotografije ali fotografije druge osebe. Zakon bi odpravil tudi skeniranje povratnic dokumentov, vročenih po pošti, s tem ko bi omogočil povezavo evidence osebnih izkaznic z evidenco Pošte Slovenije, ki že ima tehnične pogoje za zajem podpisa ob vročitvi v digitalni obliki. Podpis in datum vročitve bi se v evidenco prenašala avtomatizirano, s tem pa bi se zmanjšal obseg dela upravnih enot;
* **izvajanje volilnih opravil za volitve poslancev iz Republike Slovenije v Evropski parlament:** V letu 2024 bo MNZ izvajalo volilna opravila za volitve v Evropski parlament. Poleg podpore pri uporabi evidence volilne pravice za potrjevanje podpore kandidaturam ter ob delu volilnih komisij bodo pripravljeni volilni imeniki za razgrnitev in glasovanje, volilne karte za glasovanje volivcev iz tujine ter podatki za obvestila volivcem. Posebna dejavnost bo obveščanje državljanov drugih držav članic o možnosti glasovanja v Republiki Sloveniji, obravnava njihovih zahtev ter izvajanje naloge kontaktne točke za izmenjavo podatkov o volivcih, ki niso vpisani v volilne imenike matičnih držav, med državami članicami;
* **prilagoditev evidenc upravnih notranjih zadev ob prehodu Geodetske uprave Republike Slovenije (v nadaljnjem besedilu: GURS) na nov Informacijski sistem kataster (ISK):** V letu 2024 je predvideno dokončanje dejavnosti, ki se nanašajo na prilagoditev evidenc upravnih notranjih zadev in Centralnega registra prebivalstva ter zunanjih uporabnikov tega registra na ukinitev Registra prostorskih enot. Zakon o katastru nepremičnin (Uradni list RS, št. 54/21; v nadaljnjem besedilu: ZKN) v 6. členu določa vzpostavitev Informacijskega sistema kataster. ZKN celovito informatizira vse poslovne procese v zvezi z odločanjem o vpisih v kataster nepremičnin, register prostorskih enot, evidenco državne meje in register naslovov. Podatki GURS se prevzemajo tudi v evidence upravnih notranjih zadev (register stalnega prebivalstva, evidenca volilne pravice in Centralni register prebivalstva). Po izvedenih tehničnih prilagoditvah servisov za uporabnike teh podatkov bodo morali tudi uporabniki eCRP, IO-CRP in IO-Stanovanja v skladu s projektnim načrtom GURS izvesti popravke na svojih informacijskih sistemih;
* **sprejetje sprememb in dopolnitev Uredbe o merilih za ugotavljanje nacionalnega interesa pri sprejemu v državljanstvo Republike Slovenije na podlagi 13. člena Zakona o državljanstvu Republike Slovenije:** Zakon o državljanstvu Republike Slovenije v 28. členu med drugim določa, da merila za ugotavljanje nacionalnega interesa pri sprejemu v državljanstvo Republike Slovenije po 13. členu tega zakona določa Vlada Republike Slovenije. Vlada Republike Slovenije je merila določila v Uredbi o merilih za ugotavljanje nacionalnega interesa pri sprejemu v državljanstvo Republike Slovenije na podlagi 13. člena Zakona o državljanstvu Republike Slovenije, ki je bila sprejeta v letu 2007 in nazadnje spremenjena v letu 2013. Izvajanje določb navedene uredbe v praksi je pokazalo, da je obrazložitev nekaterih meril neustrezna ali pomanjkljiva (na primer področje športa, obrambe, gospodarstva) in je zato potrebna sprememba. Na novo pa bi se v uredbi določila merila za področje digitalne preobrazbe, ki do zdaj ni bilo urejeno;
* **Pravilnik o spremembah in dopolnitvah Pravilnika o vsebini in načinu predložitve letnega poročila političnih strank:** 6. julija 2023 je bil na predlog skupine poslank in poslancev sprejet Zakon o spremembah in dopolnitvah Zakona o političnih strankah (Uradni list RS, št. 78/23). Posledično je treba določbe veljavnega Pravilnika o vsebini in načinu predložitve letnega poročila političnih strank (Uradni list RS, št. 50/14) uskladiti z določbami novele Zakona o političnih strankah, saj na podlagi petega odstavka 24. člena Zakona o političnih strankah minister, pristojen za notranje zadeve, izda podzakonski akt, s katerim podrobneje določi vsebino in način predložitve letnega poročila strank;
* **ovrednotenje Zakona o društvih in Zakona o javnih zbiranjih:** Zakon o društvih in Zakon o javnih zbiranjih sta bila nazadnje spremenjena v letu 2011. Pri izvajanju obeh zakonov je zaznati nejasnost oziroma »zastarelost« posameznih določb. V Zakonu o javnih zbiranjih na primer bi bilo treba določneje opredeliti naprave, zaradi katerih je lahko ogroženo življenje ali zdravje, predvsem jasneje opredeliti, katera vozila so nevarna naprava in ali je nevarna naprava tudi objekt, ki ga organizator zbiranja ne postavi in ga samo uporablja; konkretneje oziroma primeroma opredeliti začasne objekte posebnih konstrukcij (na primer, da so to objekti, ki zahtevajo dodatno montažo); jasneje opredeliti rediteljsko službo in tako dalje. Prav tako bi bilo treba jasneje določiti, v katerih primerih upravna enota prepove javni shod ali prireditev, saj nihče ne organizira shoda ali prireditve z namenom izvrševanja kaznivih dejanj, ter določiti, v katerih primerih in pogojih je prijava oziroma vloga za izdajo dovoljenja za izvedbo shoda oziroma prireditve kljub zakonsko določenim rokom še pravočasna (objektivni razlogi, na katere ne moremo vplivati, na primer: sprejem športnikov, slabo vreme, prestavitev snemanja in podobno), črtati pristojnost upravne enote, da nadzira izdano dovoljenje za izvedbo javnega zbiranja, razmisliti o določitvi pristojnosti IRSNZ za nadzor nad ukrepi prireditve, ki se navezujejo na zagotavljanje reda na prireditvi, kadar ga zagotavljajo varnostniki ali varnostniki in reditelji. V Zakonu o društvih pa bi bilo treba urediti predvsem določbe, ki se nanašajo na opravljanje pridobitne dejavnosti (v kolikšni meri se sme opravljati) ter na postopek in pristojnost ugotavljanja kršitev glede opravljanja pridobitnih nalog – po mnenju Ministrstva za pravosodje Republike Slovenije bi morali navedene kršitve opredeliti kot prekršek, zato bi morali določiti črtanje iz registra društev na podlagi ugotovljenih prekrškov glede opravljanja pridobitne dejavnosti;
* **začetek priprave sprememb in dopolnitev Pravilnika za izvajanje Zakona o orožju:** V januarju 2024 je bila sprejeta Izvedbena direktiva Komisije (EU) 2024/325 z dne 19. januarja 2024 o spremembi Izvedbene direktive (EU) 2019/68 glede minimalne globine oznak na strelnem orožju in bistvenih sestavnih delih, zaradi česar bo treba minimalno globino oznake na strelnem orožju (0,0762 mm) določiti tudi v notranji zakonodaji. Navedeno izvedbeno direktivo je treba v notranji pravni red prenesti najpozneje do 22. julija 2025;
* **nadgradnja registra orožja in eksplozivov:** Zahteva za nadgradnjo registra orožja se nanaša na nadgradnjo pri prometu z orožjem – vzpostavitev nove transakcije, ki bo omogočala vodenje evidence izdanih dovoljenj izvajalcev usposabljanja ravnanja z orožjem na podoben način, kot je vzpostavljeno vodenje evidence izdanih dovoljenj trgovcev z orožjem oziroma upravljalcev strelišč, dopolnitev veljavne transakcije za izdajo dovoljenj trgovcem z orožjem oziroma upravljavcem strelišč z manjkajočimi podatki (na primer s priponko izdanega dovoljenja) ter odpravo drugih nefunkcionalnosti (na primer pri vnašanju, izknjiževanju, popravljanju in iskanju podatkov v TOR). Zahteva za nadgradnjo registra eksplozivov se nanaša na odpravo nefunkcionalnosti pri vnašanju, popravljanju in iskanju podatkov o strokovno usposobljenih osebah;
* **zagotavljanje sprotnih nadgradenj Informacijskega sistema upravnih notranjih zadev** na podlagi vseh zakonskih sprememb, zagotavljanje novih funkcionalnosti in povečana dejavnost za zagotavljanje varnosti informacijskega sistema.

# **I.4 Upravljanje migracij**

V prvi polovici leta 2024 se načrtuje sprejetje Predloga zakona o spremembah in dopolnitvah Zakona o tujcih (EVA 2022-1711-0027), ki je namenjen predvsem prenosu Direktive 2021/1883 Evropskega parlamenta in Sveta z dne 20. oktobra 2021 o pogojih za vstop in prebivanje državljanov tretjih držav za namen visokokvalificirane zaposlitve (tako imenovana revidirana direktiva o modri karti EU). Poglavitne preostale rešitve predloga zakona so uvedba dovoljenja za začasno prebivanje za digitalne nomade, odprava nekaterih neusklajenosti med Zakonom o tujcih in Zakonom o zaposlovanju, samozaposlovanju in delu tujcev, ki so se pokazale v praksi, ter odprava nekaterih pomanjkljivosti pri uveljavitvi Sporazuma o izstopu Združenega kraljestva Velika Britanija in Severna Irska iz Evropske unije in Evropske skupnosti za atomsko energijo (UL L 29, 31. 1. 2020, str. 7).

V prvi polovici leta 2024 se načrtuje tudi sprejetje Predloga zakona o spremembah in dopolnitvah Zakona o mednarodni zaščiti (EVA 2022-1711-0036), katerega namen je predvsem zagotovitev hitrejših in učinkovitejših postopkov mednarodne zaščite z odpravo pomanjkljivosti, ki so se pokazale pri izvajanju posameznih določb v praksi, prenos zadnje sodne prakse n omogočanje učinkovitejšega izvajanja posameznih konceptov zakona, prav tako pa tudi dodatna uskladitev notranje zakonodaje z veljavno evropsko zakonodajo na področju migracij, in sicer z Direktivo 2013/32/EU in Direktivo 2011/95/EU.

Zaradi pomanjkljivosti in zastarelosti veljavnega zakona bo pripravljen nov Predlog zakona o začasni zaščiti razseljenih oseb (EVA 2022-1711-0029), ki predvideva nadaljnjo uskladitev z Direktivo 2001/55/ES, poenostavitev in hitrejšo izvedbo postopka priznanja začasne zaščite, vključno z jasnejšo ureditvijo ob vzporednosti začasne zaščite in postopka mednarodne zaščite, podrobnejšo ureditev razlogov prenehanja statusa začasne zaščite, jasnejšo določitev razmerja med začasno zaščito in mednarodno zaščito ter razmerja med začasno zaščito do postopkov po zakonu, ki ureja vstop tujcev v Republiko Slovenijo, njihovo zapustitev Republike Slovenije in njihovo bivanje v njej, jasnejšo delitev pristojnosti za izvedbo posameznih dejanj v postopku priznanja začasne zaščite ter odgovornosti za zagotovitev pravic osebam z začasno zaščito, ureditev pravic prosilcev za začasno zaščito in jasnejšo ureditev pravic osebam z začasno zaščito ter vzpostavitev pravne podlage za deljenje podatkov o osebah z začasno zaščito za namen preprečitve dvojnih statusov v državah članicah EU in v pridruženih državah ter s tem sodelovanje v Registracijski platformi.

**Strategija Vlade Republike Slovenije na področju priseljevanja**

19. oktobra 2022 je bila s sklepom vlade ustanovljena Delovna skupina vlade za pripravo strategije Vlade Republike Slovenije na področju migracij, katere naloga je priprava strategije na področju migracij, ki bo opredelila cilje, usmeritve ter ukrepe za učinkovito in celovito upravljanje migracij v Sloveniji. Sprejetje Strategije Vlade Republike Slovenije na področju priseljevanja se načrtuje v prvem četrtletju 2024.

**Nadgradnja informacijskega sistema na področju mednarodne zaščite**

V letu 2024 se bo nadaljevala že v letu 2022 načrtovana nadgradnja informacijskega sistema, v okviru katerega potekata registracija in sprejem prošenj za mednarodno zaščito. Veljavni sistem je že precej zastarel in ne omogoča več posodobitev, zato se načrtuje popolna prenova, ki bo omogočala elektronsko podpisovanje in prenos digitalne oblike prošnje v elektronsko zbirko dokumentacijskega gradiva ter boljše digitalno upravljanje podatkov, ki so pomembni za celoten postopek pridobitve mednarodne zaščite. Načrtovana posodobitev predvideva zmanjšanje upravne obremenitve celotnega postopka, omogočala pa bo tudi celovitejši pregled nad posameznimi fazami posameznega postopka, hitrejše odločanje v upravnih zadevah in avtomatizirano zbiranje statističnih podatkov.

**Črpanje sredstev novega finančnega obdobja**

Nadaljevali se bodo projekti, ki bodo opredeljeni v akcijskem načrtu za črpanje sredstev in bodo namenjeni pomoči in podpori prosilcem za mednarodno zaščito (pravno svetovanje tujcem na področju mednarodne zaščite, brezplačna pravna pomoč pred sodišči, prevajanje in tolmačenje, delo zakonitih zastopnikov za mladoletne prosilce za mednarodno zaščito in drugo).

**Okrepljena vloga Evropske migracijske mreže (European Migration Network – EMN)**

Evropska migracijska mreža (v nadaljnjem besedilu: EMN) bo v letu 2024 nadaljevala svoje delo in izvajala del triletnega načrta dela v obsegu zagotavljanja najnovejših, objektivnih, zanesljivih in primerljivih informacij o migracijah in azilu za pomoč pri oblikovanju politik EU. Za ta namen je v vsaki državi članici določena nacionalna kontaktna točka EMN, ki skrbi za zbiranje in usklajevanje ustreznih informacij. V Republiki Sloveniji je ta točka MNZ.

# **I.5 Proaktivno in kredibilno mednarodno dvo- in večstransko sodelovanje**

Za zagotavljanje javne varnosti, dobrososedskih odnosov in upravljanja migracij je v globaliziranem svetu izjemno pomembno mednarodno sodelovanje, tako na dvostranski in regionalni kot tudi na večstranski ravni. Še posebej pomembno je dejavno delovanje v okviru EU, saj je oblikovanje zakonodaje in sodelovanje na področju notranjih zadev bistveno za zagotavljanje stabilnega in varnega okolja. Prednostna naloga Slovenije pa je tudi regija zahodnega Balkana, s katero Slovenijo družijo enaki izzivi, ki jih države lahko rešujejo samo z mednarodnim sodelovanjem.

**Priprava vsebin in koordinacija evropskih zadev**

Med cilji za leto 2024 sta priprava zakonodajnih predlogov in aktov v delovnih skupinah Sveta EU in v drugih institucijah EU na področju notranjih zadev ter usklajevanje stališč do teh predlogov in aktov. V letu 2024 se pričakuje sprejetje zakonodaje s področja migracij in azila (Pakt o migracijah in azilu) in policijskega sodelovanja (Prüm II).

MNZ bo dejavno sodelovalo z nacionalnimi delegati pri pripravi stališč in gradiv ter pri medresorskem usklajevanju stališč ter pripravljalo navodila za delovanje svetovalcev za notranje zadeve na Stalnem predstavništvu v Bruslju. Izvedba dejavnosti bo zagotovljena z lastnim naborom znanj, z organizacijo medresorskih sestankov in videokonferenc pred vsakomesečnim zasedanjem delovnih skupin, odborov, Sveta za pravosodje in notranje zadeve in po potrebi tudi pred zasedanji drugih delovnih teles z namenom uskladitve stališč, priprave strategij in usmerjanja dela. Z rednimi brifingi in drugimi oblikami obveščanja bo MNZ skrbelo za komunikacijo z veleposlaništvi držav članic EU v Sloveniji glede stališč Republike Slovenije do aktov in zadev, povezanih z EU. Prav tako bo v EU dejavno delovalo s predlogi rešitev in dobrih praks.

**Mednarodno sodelovanje v okviru pristojnosti MNZ ter načrtovanje in vodenje postopkov pri sklepanju mednarodnih pogodb in drugih dokumentov**

Pomemben cilj je reševanje aktualnih izzivov z dvostranskim in regionalnim sodelovanjem, kar se bo izvajalo z organizacijo mednarodnih srečanj, delovanjem v mednarodnih organizacijah ter pravočasnim obveščanjem pristojnih služb. Pri tem bo MNZ dejavno sodelovalo z Ministrstvom za zunanje in evropske zadeve Republike Slovenije in Kabinetom predsednika Vlade Republike Slovenije, ki sta pristojna za mednarodne odnose in mednarodno politiko Republike Slovenije.

Sodelovanje z državami držav zahodnega Balkana je izrednega pomena za varnost in mir v celotnem evropskem prostoru. Republika Slovenija podpira okrepljeno sodelovanje s partnerji na regionalni in večstranski ravni za oblikovanje trajnostnih rešitev pri upravljanju migracij in boja proti čezmejnemu organiziranemu kriminalu in terorizmu, zato bo MNZ v letu 2024 še okrepilo dejavnosti in sodelovanje z državami v tej regiji. Glavne dejavnosti MNZ na zahodnem Balkanu bodo usmerjene v krepitev sodelovanja z državami v regiji ter nekaterimi državami članicami EU in agencijami EU na področju odkrivanja in preprečevanja tihotapljenja ljudi in trgovine z ljudmi. V ta namen si bo MNZ vsebine, ki so v njegovem interesu, prizadevalo vključiti v projekte, ki jih financira Evropska komisija. Pri tem je Slovenija ena bolj dejavnih držav članic EU. V začetku leta 2024 bosta vzpostavljeni mreža kontaktnih točk in redna koordinacija dejavnosti za odkrivanje in razbijanje organiziranih mrež tihotapcev migrantov, dejavnosti pa se bodo vključevale v širši okvir programov EU (na primer EMPACT, IPA).

V letu 2024 bo v tem okviru znova organizirana tudi ministrska konferenca članic Procesa Brdo kot platforme za sodelovanje držav zahodnega Balkana na področju notranjih zadev, na katero bodo vabljeni tudi notranji ministri sosednjih držav.

MNZ bo tudi v letu 2024 vodilo postopke in pogajanja za usklajevanje in sklenitev mednarodnih pogodb in drugih mednarodnih aktov z namenom krepitve delovanja policij in upravnih organov v mednarodnem okolju.

# **I.6 Preprečevanje trgovine z ljudmi in boj proti njej**

Na področju preprečevanja trgovine z ljudmi in boja proti njej se bodo v sodelovanju z nosilnimi resorji izvajale dejavnosti, določene v Akcijskem načrtu za boj proti trgovini z ljudmi za obdobje 2023 in 2024. V skladu s sklepom Vlade Republike Slovenije o ustanovitvi Medresorske delovne skupine za boj proti trgovini z ljudmi (v nadaljnjem besedilu: MDS TZL), ki jo vodi nacionalni koordinator za boj proti trgovini z ljudmi, bodo organizirani redni sestanki delovne skupine. MNZ bo zagotavljalo strokovno in tehnično podporo nacionalnemu koordinatorju za boj proti trgovini z ljudmi. MDS TZL bo Vlado Republike Slovenije seznanila z letnim poročilom o svojem delu, pripravila pa bo tudi Akcijski načrt za boj proti trgovini z ljudmi za obdobje 2025 in 2026.

Na področju preventivnih dejavnosti bo MNZ redno izvajalo ozaveščevalne delavnice v osnovnih in srednjih šolah po vsej Sloveniji in sodelovalo na usposabljanjih strokovne javnosti, ki pri svojem delu prihaja v stik s problematiko trgovine z ljudmi.

Z namenom zagotavljanja pomoči žrtvam trgovanja se bosta v letu 2024 izvedla javna razpisa za izvedbo projektov Oskrba žrtev trgovine z ljudmi – namestitev v varnem prostoru za obdobje 2025–2027 in Nadaljevanje zaščite žrtev trgovine z ljudmi ter programa njihove reintegracije v Republiki Sloveniji za obdobje 2024–2027. V skladu z določili Zakona o ratifikaciji Konvencije Sveta Evrope o ukrepanju proti trgovini z ljudmi se bo nadaljevalo izvajanje projekta Oskrba žrtev trgovine z ljudmi – namestitev v varnem prostoru za obdobje 2022–2024. MNZ bo skrbelo tudi za usklajevanje konkretnih primerov nameščanja žrtev trgovine z ljudmi, tako v kriznih kot v varnih namestitvah, ter za vodenje večdisciplinarnih skupin v skladu s Priročnikom o identifikaciji, pomoči in zaščiti žrtev trgovine z ljudmi.

MNZ bo še naprej dejavno sodelovalo z institucijami EU in mednarodnimi organizacijami, ki delujejo na področju boja proti trgovini z ljudmi. Pri tem bo posebna pozornost namenjena dejavnostim v okviru Neformalne mreže nacionalnih koordinatorjev za boj proti trgovini z ljudmi jugovzhodne Evrope, organizirano pa bo tudi redno letno srečanje mreže.

# **I.7 Projekti, namenjeni večji učinkovitosti in strokovnosti dela** **Ministrstva za notranje zadeve Republike Slovenije**

**Projekti digitalizacije in informatizacije**

V letu 2024 bo MNZ skrbelo za vzdrževanje in posodabljanje namenske informacijske opreme, in sicer na področju licenc, posodobitve veljavnih aplikacij in informacijskih rešitev ter zagotovitve nove programske in strojne opreme. Predvidena je tehnološka prenova aplikacije EUPP za podporo poslovnim procesom Direktorata za policijo in druge varnostne naloge ter IRSNZ. Za aplikacijo je predvidenih tudi več procesnih in funkcionalnih nadgradenj. Začelo se bo oblikovanje zahtev za novo vzdrževalno pogodbo.

Nadaljevala se bo leta 2022 začeta **informatizacija postopka za podajanje vlog za pridobitev oziroma zamenjavo službene izkaznice varnostnega osebja** v skladu z določbami Zakona o zasebnem varovanju. S tem projektom bo skupaj z veljavnim informacijskim sistemom za vodenje evidenc ter upravnih in prekrškovnih postopkov na MNZ in IRSNZ v letu 2024 vzpostavljen celovit sistem za pridobitev oziroma zamenjavo službene izkaznice varnostnega osebja brez papirnega poslovanja, s čimer bo omogočeno hitrejše in gospodarnejše izvajanje uradnih postopkov.

Načrtovano je tudi nadaljevanje naslednjih projektov digitalizacije in informatizacije na področju **varstva osebnih in tajnih podatkov**:

* izgradnja lastne evidence izdanih dovoljenj za dostop do tajnih podatkov – v skladu z Zakonom o tajnih podatkih (ZTP; Uradni list RS, št. 50/06 – uradno prečiščeno besedilo, 9/10, 60/11, 8/20 in 18/23 – ZDU-1O),
* projekt informatizacije poslovanja s tajnimi podatki ter povezava z evidenco izdanih dovoljenj in seznamom pooblastil,
* informatizacija evidence dejavnosti obdelav osebnih podatkov.

V letu 2022 se je začela informatizacija poslovnega procesa, poimenovanega **Razporejanje na delovno dolžnost v MNZ**, s pripravo predloga za nadgradnjo sistema MFERAC, ki je bil poslan Ministrstvu za finance Republike Slovenije. Gre za poenoteno informacijsko rešitev za izvajanje poslovnega procesa na MNZ s poudarjenimi prednostmi, ki se nanašajo tako na delo MNZ kot tudi širše na celotno državno upravo. Zato je smiselno izvajanje nalog razporejanja na delovno dolžnost urediti enotno na informacijski platformi MFERAC v okviru kadrovskega informacijskega podsistema. Na podlagi potrditve Ministrstva za finance Republike Slovenije je delovna skupina za MFERAC predlog rešitve MNZ uvrstila med odprte zadeve po končani prenovi sistema MFERAC (v okviru njihovega javnega naročila v letu 2023). Za leto 2024 je načrtovano, da bo MNZ sodelovalo pri dejavnostih, ki mu jih bo Ministrstvo za finance Republike Slovenije v zvezi s tem naložilo, in sicer s pripravo in usklajevanjem podrobnih vsebinskih zahtev za dograditev sistema MFERAC z informatizacijo poslovnega procesa Razporejanje na delovno dolžnost. Do uveljavitve navedene nadgradnje sistema MFERAC pa se bo v MNZ začela sistemska vzpostavitev vnosa osnovnih podatkov o razporejanju javnih uslužbencev organa na delovno dolžnost v okviru sedanje (v tem delu sicer vsebinsko okrnjene) funkcionalnosti sistema MFERAC.

MNZ bo v letu 2024 nadaljevalo **urejanje skupnega področja strežnikov** MNZ in organov v sestavi. Ureditev skupnega področja je nujna za ustrezno digitalizacijo procesov, ki potekajo prek MNZ in organov v sestavi, ter za vzpostavitev sodobnih storitev, katerih uporabniki so tako iz MNZ kot tudi iz organov v sestavi (procesi na področju logistike, kadrov, nabave in tako dalje). V letu 2024 sta načrtovani nabava novih strežnikov in uskladitev avtentikacijskih sistemov med omrežjem policije in upravnega dela MNZ. Urejeno skupno področje je eden od osnovnih pogojev za digitalizacijo procesov logistike, ki je med ukrepi Skupnega ocenjevalnega okvirja (v nadaljnjem besedilu: CAF).

V letih 2022 do 2025 je načrtovano izvajanje projekta **Digitalizacija dokumentarnega gradiva MNZ** (sredstva Načrta za okrevanje in odpornost - NOO), katerega cilj sta brezpapirno poslovanje, kjer bo to mogoče, in digitalizacija čim večjega obsega dokumentarnega gradiva, ki ga MNZ že hrani. V okviru projekta bo vzpostavljena varna e-hramba podatkov iz upravnega dela MNZ na rezervni lokaciji v Novem mestu. Posodobili se bodo HCL Lotus Notes klienti in strežniki Domino Server.

V letu 2024, ko bodo dokončno potrjena notranja pravila v Arhivu Republike Slovenije, se bo projekt **Digitalizacija ter hramba e-kazenskih ovadb** začel uresničevati.

V letu 2024 so načrtovane nadaljnje dopolnitve delovanja **aplikacije Migra III** v skladu z zahtevami poročanja o projektih iz sredstev EU in njihovega spremljanja.

V letu 2024 bo na skupnem področju strežnikov vzpostavljena **testna verzija sistema MS Sharepoint**. Tam se bo v letu 2024 začela postavljati testna verzija oglasne deske za intranet, katere vsebinska in tehnološka prenova je bila zahtevana med ukrepi CAF, prenova pa je potrebna tudi z varnostnih vidikov.

MNZ bo v letu 2024 začelo tudi načrtovati **prehod sistema elektronske pošte** iz Domino Server / Lotus notes sistema na strežnik MS Exchange, na katerega je prešla že večina državne uprave. Vpeljava strežnika MS Exchange je načrtovana v letih 2025 ali 2026.

**Na področju postopkov javnega naročanja** se v letu 2024 nadaljuje uvedba digitalizacije posameznih postopkov v skladu z rešitvami, ki jih za državno upravo pripravlja Ministrstvo za javno upravo Republike Slovenije. Vzpostavljene bodo enotne digitalne evidence postopkov javnega naročanja, predvsem z vidika povečanja preglednosti stanja postopkov v uradu in posledično poenostavitve izdelav posameznih statističnih poročil.

V letu 2024 je načrtovano tudi nadaljevanje projektov digitalizacije in informatizacije ter optimiziranja poslovnih procesov na kadrovskem področju. Prednostna naloga bo predvsem **vzpostavitev informacijskega sistema Muza** na MNZ in v obeh organih v sestavi. Težave v delovanju, ki so se pokazale konec leta 2023 ob začetku delovanja v testnem okolju, so se začele reševati v začetku leta 2024 in odpravile so se mogoče pomanjkljivosti na infrastrukturi. Po zastavljenem predlogu načrta dejavnosti je predvideno, da bodo do konca leta 2024 vse težave, ki bodo prepoznane v obdobju testiranja, odpravljene in bi z letom 2025 lahko prešli na produkcijsko okolje in uporabo informacijskega sistema Muza. Med ukrepi CAF je bila ureditev dostopa do MUZ za uporabnike MNZ omrežja. Z vzpostavitvijo sistema na skupnem področju strežnikov policije in MNZ bo dostop omogočen za vse zaposlene v MNZ in organih v sestavi.

**Informacijski sistem MFERAC** je bil delno prenovljen na spletni vmesnik. Vzpostavljeno je bilo strežniško okolje in zdaj poteka postopno uvajanje vseh uporabnikov MNZ z organoma v sestavi za področja, ki so že prenovljena. V MFERAC05 je 1020 uporabnikov (v MFERAC05 so vključeni tako finančno-računovodski kot kadrovski uporabniki).

Za uveljavitev aplikacije MFERAC05 skrbi delovna skupina za izvedbo prehoda na prenovljeni sistem MFERAC05, katere člani so predstavniki vseh policijskih uprav in notranjih enot z večjim številom uporabnikov.

V preteklem letu je MNZ na področju izvrševanja proračuna v celoti prešlo ne prenovljeni informacijski sistem MFERAC, stara aplikacija je izklopljena. V večjem delu (razen poročil) je končan tudi prehod na kadrovsko-plačnem področju. V letu 2024 je načrtovan dokončni prehod tudi na računovodskem področju. Dinamika uvedbe in prehoda je odvisna od dinamike prenove informacijskega sistema MFERAC, ki jo vodi Ministrstvo za finance Republike Slovenije. Prenos zakonskih sprememb v informacijski sistem MFERAC se izvaja izključno v prenovljenem MFERAC.

**Prehod na elektronsko izmenjavo podatkov o odsotnosti z dela zaradi darovanja krvi, krvnih pripravkov oziroma krvotvornih matičnih celic in uveljavitev sprememb na podlagi Zakona o interventnih ukrepih na področju zdravstva, dela in sociale ter z zdravstvom povezanih vsebin (ZIUZDS):** Zavod za zdravstveno zavarovanje Slovenije je s 1. januarjem 2024 uvedel novo elektronsko potrdilo ePODK, ki bo nadomestilo papirnato potrdilo. Zaradi izmenjave nove vrste elektronskega potrdila bo treba nadgraditi tako aplikacijo Kadris kot tudi informacijski sistem MFERAC.

Hkrati se s 1. januarjem 2024 na podlagi Zakona o interventnih ukrepih na področju zdravstva, dela in sociale ter z zdravstvom povezanih vsebin (v nadaljnjem besedilu: ZIUZDS) spreminja obdobje prehoda bolniške odsotnosti (razlogi 01, 02, 05) z 21 na 31 delovnih dni od začetka zadržanosti in bo breme Zavoda za zdravstveno zavarovanje Slovenije (ZZZS).

ZIUZDS z 31. decembrom 2023 ukinja dodatno zdravstveno zavarovanje in s 1. januarjem 2024 uvaja obvezni zdravstveni prispevek (OZP). Prvi mesec, za katerega je OZP treba plačati, je januar 2024. Spremenjeni obračun stroškov dela, ki je posledica ZIUZDS, je že prenesen v informacijski sistem MFERAC. Zaradi spremenjenih pravil se pričakuje, da bo višina povrnjenih boleznin v letu 2024 nižja.

**Uveljavitev spremembe Zakona o čezmejnem izvajanju storitev:** Zakon o čezmejnem izvajanju storitev ukinja drugi odstavek 144. člena Zakona o pokojninskem in invalidskem zavarovanju, ki je določal, da se pri delavcih, napotenih na delo v tujino, v osnovo za prispevke všteva plača, ki bi jo prejeli za enaka dela v Republiki Sloveniji.

Sprememba vpliva na obračun in izplačilo plač za delavce, ki so napoteni na delo v tujino (ne glede na napotitev po 12. ali 13. členu Uredbe (ES) 883/2004 ali napotitev v tretje države). V osnovo za obračun in plačilo prispevkov se všteva celotna izplačana plača, kar pomeni, da se pri napotitvah na delo v tujino ukine vštevanje primerljive plače za delo v Sloveniji v osnovo za obračun in plačilo prispevkov. Za delavce, ki so napoteni v tujino, bo treba dodatno ročno izračunavati osnovo. V okviru projekta MFERAC je bila že večkrat podana pobuda, da bi se plače za delavce, napotene v tujino, v celoti obračunavale v informacijskem sistemu MFERAC. Ta sistem je žal dopolnjen le s funkcionalnostjo obračuna predpisanih dajatev in davčnega obračuna, ne pa tudi izračuna pripadajočih izplačil in osnove za prispevke. Če se bo število napotenih še povečevalo, bo treba iskati aplikativne rešitve zunaj informacijskega sistema MFERAC (če bo mogoče, skupaj z Ministrstvom za zunanje in evropske zadeve Republike Slovenije in Ministrstvom za obrambo Republike Slovenije).

V letu 2024 bo MNZ nadaljevalo **spremembe na področju izmenjave e-računov**, tako da bo ključni podatek za pravilno usmerjanje e-računov kombinacija davčne in matične številke, in ne več davčne številke in šestmestne oznake OE. Že od začetka uvedbe e-računov v letu 2015 se namreč MNZ srečuje s problematiko napačno usmerjenih e-računov, kar ob tem, da ima policija kot proračunski uporabnik eno davčno številko in kar devet dokumentnih sistemov in devet zbirk e-računov, povzroča precej težav in zahteva ročno usmerjanje prejetih e-računov. Takih računov je več kot polovica, zato je v letu 2024 načrtovano intenzivno zmanjševanje števila napačno prispelih računov (obveščanje izdajateljev, kontaktiranje izdajateljev, zavračanje e-računov z napačno matično številko). Na ravni proračunskega leta MNZ prejme okrog 65.000 e-računov. Od tega jih je zaradi napačnih podatkov zavrnjenih kar okrog pet odstotkov.

**Projekti na drugih področjih**

**Izboljšanje varnostne kulture pri obravnavanju in varovanju tajnih in osebnih podatkov na** **MNZ:** Sektor za tajne podatke, ki deluje v okviru Direktorata za policijo in druge varnostne naloge, se je konec leta 2023 preimenoval v Sektor za informacijsko varnost in upravljanje s podatki (v nadaljnjem besedilu: SIVUP), kar pomeni, da je prevzel dodatne naloge s področja informacijske varnosti. Za ta namen je v letu 2024 načrtovanih več zaposlitev.

Za doseganje visokih standardov pri varstvu osebnih in drugih podatkov ter obravnavanju in varovanju tajnih podatkov je ključna stopnja varnostne kulture oziroma stopnja ozaveščenosti zaposlenih.

Pri uresničevanju tega cilja bodo tudi v letu 2024 potekale dejavnosti za ozaveščanje javnih uslužbencev o pomenu varovanja tajnih in osebnih podatkov ter doslednega izvajanja predpisov s teh področij. Za ta namen bodo uslužbenci SIVUP spremenili in nadgradili usposabljanje za delo v e-učilnici EIDAZ, kjer so pripravljene vsebine za obravnavanje in varovanje tajnih podatkov tako za osnovno kot za dodatno usposabljanje.

Nadaljevalo se bo izvajanje notranjih nadzorov v MNZ s področja tajnih podatkov. Pri postopkih za izdajo dovoljenja za dostop do tajnih podatkov se bo v okviru informacijskih zmožnosti drugih pristojnih organov v letu 2024 nadaljeval prehod na popolnoma elektronski način poslovanja. Največji izziv pri tem so informacijski sistemi sodišč, tožilstev in prekrškovnih organov, ki nimajo enotnega sistema za pridobivanje podatkov iz evidenc v okviru postopka varnostnega preverjanja za izdajo dovoljenj za dostop do tajnih podatkov.

V varnostnem območju MNZ se bo nadaljevalo vzpostavljanje komunikacijsko-informacijskih sistemov za obravnavanje in varovanje nacionalnih in tujih podatkov višjih stopenj tajnosti za potrebe MNZ z organoma v sestavi. Sem spadajo lastni sistemi MNZ in sistemi, ki zagotavljajo varno komuniciranje z drugimi državnimi organi. Poleg že vzpostavljenega sistema tajnega državnega računalniškega oblaka (TDRO) se načrtujeta uveljavitev sistemov za učinkovito izmenjavo tajnih podatkov s področja obrambe (za potrebe varnega in hitrega elektronskega komuniciranja v kriznem upravljanju in vodenju) in drugih varnostnih zadev ter vzpostavitev notranjega sistema za prenos tajnih podatkov do stopnje TAJNO skupaj s policijo, ki bo temeljil na sistemu tako imenovanih lahkih odjemalcev.

Za **zagotovitev usklajenosti obdelav osebnih podatkov organizacije** s Splošno uredbo o varstvu podatkov (v nadaljnjem besedilu: splošna uredba)[[1]](#footnote-1) in Zakonom o varstvu osebnih podatkov (Uradni list RS, št. 163/22; v nadaljnjem besedilu: ZVOP-2) je ključnega pomena, da tako notranje organizacijske enote organizacije kot tudi predstavniki upravljavca v delovnem procesu spoštujejo obveznosti, ki jim jih nalaga veljavna zakonodaja.

MNZ mora poskrbeti, da se vzpostavi celovit pregled nad vsemi obdelavami osebnih podatkov, kot to od upravljavca zahteva 30. člen splošne uredbe. Marca 2023 je bila v okviru vsebin o varstvu osebnih podatkov na intranetni strani MNZ vzpostavljena in objavljena skupna evidenca dejavnosti obdelave osebnih podatkov v MNZ in IRSNZ, ki se bo na podlagi novih informacij o spremembah in dopolnitvah procesov obdelav osebnih podatkov v organizaciji mesečno posodabljala.

Z začetkom veljavnosti ZVOP-2 nekatera področja, ki jih je urejal ZVOP-1, niso več urejena oziroma se urejajo drugače. Predstavniki upravljavca morajo poskrbeti za spremembo internih predpisov, kot na primer na področju videonadzora ter evidentiranja vstopov v službene prostore in izstopov iz njih, in za to, da bodo skrbniki pogodb v pogodbah o pogodbeni obdelavi osebnih podatkov podali pobudo za preklic »starih določb« ZVOP-1 in vključitev novih določb po ZVOP-2. Pooblaščena oseba za varstvo podatkov (z angleško kratico DPO) bo s podajo priporočil o usklajenosti z veljavno zakonodajo sodelovala pri spremembi internih predpisov in pogodb.

Pooblaščena oseba za varstvo podatkov bo v letu 2024 še naprej obveščala predstavnike upravljavca in zaposlenih v organizaciji, ki obdelujejo osebne podatke, o njihovih obveznostih po splošni uredbi in ZVOP-2 ter jim v zvezi s tem svetovala. Vsebine o varstvu osebnih podatkov na intranetni strani MNZ se bodo še naprej posodabljale, s čimer bo zagotovljeno ozaveščanje zaposlenih.

**Na področju javnega naročanja** se bo v letu 2024 nadaljevalo spreminjanje internega navodila o izvajanju javnih naročil in javnih razpisov v MNZ, pripravljenih v sklopu dejavnosti, ki se izvajajo z namenom reševanja problematike policijskih uprav na področju javnih naročil ter ureditve nemotenega in gospodarnejšega izvajanja postopkov javnih naročil v MNZ.

V letu 2024 se nadaljuje vključevanje zaposlenih v **različne oblike usposabljanj, ki omogočajo pridobivanje ustreznih znanj na področju javnega naročanja**, da se zagotovi (naj)višja raven kompetenc uslužbencev, ki delujejo na področju javnega naročanja. V okviru možnosti, tako kadrovskih kot finančnih, in na podlagi ugotovitev potreb se bodo v sistem usposabljanj vključili javni uslužbenci, in sicer tako tisti, ki izvajajo postopke javnih naročil, kot tudi strokovnjaki na tehničnem področju, ki sodelujejo pri pripravi strokovno-tehničnih podlag na svojem področju, ter skrbniki pogodb.

Na področju **vzpostavitve sistema certificiranja nacionalne poklicne kvalifikacije (v nadaljnjem besedilu: NPK) "policist"** je bil sprejet Zakon o spremembah in dopolnitvah Zakona o organiziranosti in delu v policiji (ZODPol-H), ki glede predpisane izobrazbe za imenovanje v nazive četrtega kariernega razreda na delovnih mestih, za katera se zahteva poklic policista, izenačuje policiste s pridobljenim poklicem policist in policiste s pridobljeno NPK. Na podlagi oddane pobude za NPK policist je bila v Centru za poklicno izobraževanje imenovana delovna skupina za pripravo kataloga NPK. Bistvene sestavine kataloga so vstopni pogoji, naloge za preverjanje, materialni pogoji za izvajalce NPK in kadrovski pogoji za člane komisij NPK. Katalog NPK policist je bil 23. junija 2023 potrjen na 201. seji Strokovnega sveta Republike Slovenije za poklicno in strokovno izobraževanje, 30. junija 2023 pa je bil na podlagi sklepa ministra, pristojnega za delo, objavljen. V letu 2024 ga je tako treba le še umestiti v akt o notranji organizaciji in sistemizaciji. Delovna skupina, imenovana s sklepom št. 024-85/2023/2 (1501-12) z dne 7. novembra 2023, bo še naprej izvajala naloge organizacije ter uveljavljala, spremljala in obvladovala postopke za ugotavljanje in potrjevanje NPK, opredeljene v katalogu strokovnih znanj in spretnosti NPK policist. V okviru dela delovne skupine bodo usklajeni postopki v zvezi z izvedbo NPK policist (kot na primer obveščanje ciljne skupine, zagotavljanje kadrovsko-materialnih pogojev, določitev načina napotitve na opravljanje NPK). Po uskladitvi vseh postopkov se predvideva začetek izvajanja postopkov preverjanja in potrjevanja NPK.

MNZ si bo tudi v letu 2024 prizadevalo za čim bolj tekoče **zagotavljanje storitev prevajanja, tolmačenja in lektoriranja za potrebe MNZ in policije**. Skrbelo bo za optimizacijo prevajalskih procesov z vključevanjem in medsebojnim povezovanjem varnih digitalnih prevajalskih orodij ter za terminološko izpopolnjevanje zaposlenih. Organizacijsko bo podprlo zagotovitev tolmaških storitev in tolmaške opreme na mednarodnih dogodkih, seminarjih, posvetih in konferencah v organizaciji MNZ in organov v sestavi. Specialna knjižnica bo še naprej krepila fond strokovnega gradiva in zagotavljala spletno podporo notranjim in zunanjim uporabnikom. MNZ bo izvajalo postopke javnih naročil na področju prevajanja in tolmačenja za potrebe MNZ in organov v sestavi.

MNZ bo tudi v letu 2024 **sodelovalo pri raziskovalni dejavnosti v okviru ciljnih raziskovalnih projektov** (v nadaljnjem besedilu: CRP), ki so bili oziroma bodo na podlagi predlogov MNZ izbrani na razpisih Javne agencije za znanstvenoraziskovalno in inovacijsko dejavnost Republike Slovenije (v nadaljnjem besedilu: ARIS), MNZ pa je sofinancer. V letu 2024 se bo končal projekt »Ustreznost in nadaljnji razvoj sistemske ureditve zasebnega varovanja in področnega strokovnega interesnega združevanja v Republiki Sloveniji«, ki je bil na predlog MNZ izbran na razpisu CRP v letu 2022. Nadaljeval se bo projekt »Model strateškega načrtovanja, ki vključuje vodenje s cilji in poslovno odličnost pri zagotavljanju notranje varnosti, ter njegova implementacija«, ki je bil na predlog MNZ izbran na razpisu CRP v letu 2023.

MNZ bo v skladu s potrebami po znanstveni proučitvi posameznih delovnih področij skupaj s policijo, Ministrstvom za javno upravo Republike Slovenije in Ministrstvom za obrambo Republike Slovenije predlagalo tudi novo raziskovalno temo za javni razpis ARRS CRP 2024 z naslovom Model za obvladovanje tveganj na lokalni ravni.

|  |  |  |
| --- | --- | --- |
| **Naziv in trajanje projekta** | **Sofinancerji** | **Sredstva MNZ** |
| Ustreznost in nadaljnji razvoj sistemske ureditve zasebnega varovanja in področnega strokovnega interesnega združevanja v Republiki Sloveniji (2022–2024) | MNZ (predlagatelj), ARIS | 15.000,00 |
| Model strateškega načrtovanja, ki vključuje vodenje s cilji in poslovno odličnost pri zagotavljanju notranje varnosti, ter njegova implementacija (2023–2025) | MNZ (predlagatelj), ARIS | 20.000,00 |
| Model za obvladovanje tveganj na lokalni ravni – predlog (2024–2026) | MNZ (predlagatelj), policija, MJU, MORS, ARIS | 10.000,00 |
| **SKUPAJ** |  | **45.000,00** |

**Preglednica:** Raziskovalni projekti, sofinanciranje in sredstva MNZ

**Izvrševanje proračuna za leto 2024 in priprava spremembe proračuna za leto 2025, ki vključujeta pravice porabe za izvedbo glavnih ciljev in ukrepov MNZ z organoma v sestavi ter predlog proračuna za leto 2026**: priprava internega finančnega načrta za leto 2024, ki bo razdelil pravice porabe na nižje ravni za izvedbo dejavnosti posameznih notranjih organizacijskih enot, bo zaradi prenosa obveznosti iz leta 2023 potekala v januarju in februarju 2024. Sprememba proračuna za leto 2025 in predlog proračuna za leto 2026 z obrazložitvami bosta pripravljena na podlagi izhodišč in terminskega načrta za pripravo proračunskih dokumentov, ki jih izda Vlada Republike Slovenije.

V okviru izvrševanja proračuna za leto 2024 se bo mesečno spremljala poraba proračunskih sredstev. Če bo prišlo do odstopanj, se bo na to opozorilo in pozvalo k ukrepanju. Prvo poročilo bo pripravljeno za obdobje januar–marec v skladu z Navodilom o finančnem poslovanju.

Eden od pogojev za uspešno in učinkovito izvrševanje proračuna je učinkovito spremljanje porabe proračunskih sredstev ter dejavnosti za porabo odobrenih pravic porabe v skladu z dodeljenimi pravicami porabe.

Pomemben cilj je tudi nadaljnje uvajanje elektronskega poslovanja na področju finančnega in računovodskega poslovanja (elektronsko podpisovanje odredb za potne naloge) ter optimalno povezovanje aplikacij s samodejnim prenosom podatkov med aplikacijami, če bodo za to podani ustrezni sistemski pogoji na ravni Ministrstva za finance Republike Slovenije oziroma Ministrstva za javno upravo Republike Slovenije.

**Črpanje evropskih sredstev**

**Uspešen konec finančnega obdobja 2014–2020:** 31. decembra 2023 se je končala upravičenost črpanja sredstev v okviru nacionalnih programov Sklada za azil, migracije in vključevanje državljanov tretjih držav in Sklada za notranjo varnost. Do 31. decembra 2024 morajo biti končane vse dejavnosti, vezane na pregled upravičenosti nastalih stroškov, opravljene kontrole na kraju samem, izvedene kontrole revizijskega organa in poslani zaključni letni izkazi Evropski komisiji.

**Črpanje sredstev v okviru Načrta za okrevanje in odpornost:** MNZ ima v okviru Načrta za okrevanje in odpornost znotraj stebra Digitalna preobrazba – digitalne preobrazbe javnega sektorja in javne upraveza projekt **Digitalizacija notranje varnosti** odobrenih 23,6 mio EUR sredstev. Načrtovana realizacija v letu 2024 je 6,3 mio EUR.

|  |  |  |  |  |
| --- | --- | --- | --- | --- |
| **V mio EUR** | **Načrtovana sredstva EU** | **Realizirana sredstva EU do leta 2023** | **Načrt za sredstva EU za leto 2024** | **Načrt za sredstva EU za leti 2025 in 2026** |
| TETRA | 16,00 | 7,52 | 2,90 | 5,58 |
| CEPIS | 3,60 | 1,20 | 1,00 | 1,40 |
| ePolicist | 1,20 | 0,00 | 0,60 | 0,60 |
| ABIS | 1,20 | 0,20 | 0,70 | 0,30 |
| Digitalizacija dokumentarnega sistema | 1,60 | 0,10 | 1,10 | 0,40 |
| **SKUPAJ** | **23,60** | **9,02** | **6,30** | **8,28** |

**Preglednica:** sredstva EU (v mio EUR)

V okviru zelenega prehoda je MNZ v letu 2024 oddalo prijavo na razpis za energetsko sanacijo objektov policijskih uprav Celje in Kranj; ta sanacija bo zagotovila 30-odstotni prihranek energije. Če bosta objekta izbrana na razpisu in bosta potrjena na Vladi Republike Slovenije, bosta financirana iz Načrta za okrevanje in odpornost.

**Črpanje sredstev v okviru novega finančnega obdobja 2021–2027:** V letu 2024 je načrtovana sprememba programov Sklada za notranjo varnost in Instrumenta za upravljanje meja in vize, po kateri se bo 5 odstotkov vrednosti Instrumenta za upravljanje meja in vize preneslo na Sklad za notranjo varnost. Za uspešno črpanje sredstev iz novega finančnega obdobja potekajo dejavnosti, vezane na odprtje projektov, izvedbo postopkov javnih naročil, pripravo zahtevkov za povračilo in izvedbo kontrole upravičenih stroškov.

**Pravne zadeve**

Na področju **reševanja civilnih, delovnopravnih in upravnih sodnih sporov** bo MNZ v letu 2024 nadaljevalo obravnavo odprtih zadev. Na rednih sodiščih so odprti gospodarski spori, odškodninski spori, spori zaradi mobinga na delovnem mestu, spori zaradi delovnopravnih razmerij, spori iz najemnih razmerij, izvršb, stečajnih postopkov, spori, povezani s problematiko odškodnin za razlaščene nepremičnine na mejnih prehodih, in sodni spori izbrisanih (odprtih je še 24 tožb izbrisanih).

Na področju upravnih sporov se bo nadaljevala obravnava odprtih in novih zadev s področja obravnave tujcev (dovolitev zadrževanja tujcev, zavrnitve tujcev na meji, omejitev gibanja v centru za tujce, podaljšanje omejitve gibanja in preizkusa utemeljenosti omejitve gibanja) ter sporov z drugih upravnih področij.

MNZ bo v letu 2024 sodelovalo pri pripravi **odgovora Republike Slovenije Evropskemu sodišču za človekove pravice** v pritožbenem postopku dveh državljanov Republike Hrvaške v primeru spora na morski meji v Piranskem zalivu (pritožbi sta bili prejeti v februarju 2024). Prav tako se bo nadaljevala obravnava v komunikacijskem postopku, ki ga je sprožil vlagatelj zoper Republiko Slovenijo pred Odborom Združenih narodov za pravice otrok.

Na področju **reševanja odškodninskih zahtevkov** se bodo obravnavali v letu 2024 na novo vloženi odškodninski zahtevki uslužbencev, ki jim je škoda nastala na delu ali v zvezi z delom, ter zahtevki tretjih oseb, ki jim je bila povzročena škoda.

Nadaljevalo se bo sodelovanje s policijopri **uveljavitvi sistema ETIAS** v smeri priprave ustrezne prilagoditve zakonodaje za uvedbo pritožbenega postopka prosilcev, ki jim bo potovalna odobritev zavrnjena.

Na področju **Registra predpisov Slovenije (RPS)** bo tudi v letu 2024 zagotovljen redni pregled novosti na področju direktiv in drugih pravnih aktov EU, potekala bo koordinacija notifikacij direktiv med pristojnimi službami in priprava poročil o stanju postopkov notifikacij. Poskrbljeno bo tudi za pripravo ustreznih odgovorov v primeru uvedbe postopka ugotavljanja kršitev prava EU pri prenosu Direktive (EU) 2021/1883 Evropskega parlamenta in Sveta z dne 20. oktobra 2021 o pogojih za vstop in prebivanje državljanov tretjih držav za namen visokokvalificirane zaposlitve in razveljavitvi Direktive Sveta 2009/50/ES. Republika Slovenija je v februarju 2024 prejela uradni opomin zaradi nenotifikacije predpisov za prenos navedene direktive.

# **I.8 Informacijska varnost**

MNZ kot organ državne uprave, ki upravlja informacijske sisteme in dele omrežja oziroma izvaja informacijske storitve, nujne za nemoteno delovanje države ali za zagotavljanje nacionalne varnosti, je bilo s sklepom Vlade Republike Slovenije določeno za zavezanca na podlagi Zakona o informacijski varnosti (Uradni list RS, št. 30/18, 95/21, 130/22 – ZEKom-2, 18/23 – ZDU-1O in 49/23; v nadaljnjem besedilu: ZInfV). S tem je MNZ dolžno izpolnjevati zahteve ZInfV in Uredbe o varnostni dokumentaciji in varnostnih ukrepih organov državne uprave (Uradni list RS, št. 98/23; v nadaljnjem besedilu: uredba). Obveznosti vseh zavezancev so določene v 16. (varnostne zahteve), 17. (varnostna dokumentacija in varnostni ukrepi) in 18. (priglasitev incidentov) členu ZInfV, podrobneje pa urejene v uredbi.

V skladu s tem bo MNZ v letu 2024 vzpostavilo politiko sistema upravljanja varovanja informacij in sistema upravljanja neprekinjenega poslovanja oziroma njuno dokumentiranje. Potekale bodo intenzivne priprave varnostne politike in zaščite informacijskega sistema MNZ. Namen politike varovanja informacij in neprekinjenega poslovanja je zagotavljati:

* zaupnost: dostop do informacij samo lastnikom informacij in pooblaščenim osebam,
* celovitost: varovanje točnosti in popolnosti informacij s preprečevanjem nepooblaščenih sprememb,
* razpoložljivost: zagotavljanje lastnikom informacij in pooblaščenim osebam dostop do informacij in z njimi povezanih sredstev, ko jih potrebujejo.

Politika ter dokumentacija sistema upravljanja varovanja informacij in neprekinjenega poslovanja določata varnostne ukrepe in postopke v skladu z varnostno občutljivostjo in kritičnostjo informacij ne glede na obliko, v kateri se informacije pojavljajo: v informacijskih sistemih, na papirju ali na prenosnih pomnilniških medijih ter pri prenosu prek omrežij.

V ta namen bo v letu 2024 izdelana naslednja dokumentacija:

* Pravilnik o varovanju poslovnih skrivnosti,
* Politika upravljanja informacijskih sistemov,
* Politika upravljanja omrežja in storitvenih sistemov,
* Politika uporabe informacijskih sistemov, omrežij in storitvenih sistemov za zaposlene,
* Politika uporabe informacijskih sistemov za zunanje izvajalce,
* Politika storitev podatkovnega centra,
* Poslovnik varovanja,
* Navodilo za izvajanje analize in obravnave varnostnih tveganj,
* Navodilo za analizo vpliva na poslovanje,
* Navodilo za izvajanje notranje presoje in vodstvenega pregleda,
* Navodilo o uporabi elektronske pošte in spletnih storitev,
* Navodilo sprejemljive uporabe IT-sredstev,
* Navodilo o izvajanju storitev NOC/SOC in
* Navodila za obravnavanje incidentov v informacijskih sistemih.

Na podlagi navedene varnostne dokumentacije bodo pripravljeni in izvedeni varnostni ukrepi, ki se delijo na organizacijske in tehnične. Za koordinacijo izvajanja ukrepov in nadzor nad njim je bil že v letu 2023 določen vodja informacijske varnosti MNZ.

Cilj MNZ je vzpostavitev pravočasnega in učinkovitega odziva na informacijske varnostne incidente in obveščanje deležnikov v obliki varnostno-operativnega centra (v nadaljnjem besedilu: VOC). Poleg tega bo VOC skrbel za sprotno obveščanje Nacionalnega odzivnega centra za kibernetsko varnost (CSIRT) Urada Vlade Republike Slovenije za informacijsko varnost, kot to določa ZInfV, ter za spremljanje in sprejemanje obvestil o kibernetskih napadih, ki bi lahko vplivali na delovanje MNZ, ozaveščanje zaposlenih in sodelovanje v koordinacijski delovni skupini za kibernetsko varnost na strateški ravni oblikovanja politik s poudarkom na mednarodni razsežnosti informacijske varnosti.

Z namenom zagotavljanja večje informacijske varnosti bodo v letu 2024 izvedene naslednje dejavnosti:

* začetek uvajanja varnostnega standarda 802.1X,
* nadgradnja sistema SIEM,
* uvedba sistema upravljanja identitet na informacijskem sistemu MNZ in sinhronizacija z avtentikacijskimi sistemi,
* uvedba sistema za upravljanje zahtevkov in varnostnih dogodkov,
* izboljšanje evidence rabe naslovnega prostorja z razširitvijo nadzornega sistema,
* boljša zaščita prenosnih medijev,
* obravnava tveganj, ki jih za zagotavljanje informacijske varnosti pomenijo nekateri zastareli informacijski sistemi, na katerih ni mogoče namestiti ustreznih varnostnih mehanizmov, ter iskanje mogočih rešitev za zmanjšanje teh tveganj,
* dokumentiranje postopkov za okrevanje sistemov v primeru odpovedi in vzpostavitev boljše dokumentacije strežniškega in omrežnega sistema,
* pregled in ureditev varnostne dokumentacije internega sistema MNZ za tajne podatke do stopnje tajnosti interno.

MNZ bo oblikovalo področne varnostne politike v skladu z zakonodajnimi zahtevami in procesi MNZ ter politike neprekinjenega poslovanja in pripravilo naročilo za vdorne teste v omrežje MNZ ter jih izvedlo.

# **II Normativni program dela Ministrstva za notranje zadeve Republike Slovenije za leto 2024**

**Področje upravnih notranjih zadev**

**Zakoni:**

* Zakon o spremembah in dopolnitvah Zakona o potnih listinah
* Zakon o spremembi Zakona o centralnem registru prebivalstva
* Zakon o spremembah in dopolnitvah Zakona o osebni izkaznici

**Uredbe:**

* Uredba o načinu določanja osebne identifikacijske številke
* Uredba o spremembah in dopolnitvah Uredbe o merilih za ugotavljanje nacionalnega interesa pri sprejemu v državljanstvo Republike Slovenije na podlagi 13. člena Zakona o državljanstvu Republike Slovenije

**Resolucije: /**

**Pravilniki in odredbe:**

* Pravilnik o spremembah in dopolnitvah Pravilnika o vsebini in načinu predložitve letnega poročila političnih strank
* Pravilnik o spremembah in dopolnitvah Pravilnika o izvrševanju Zakona o potnih listinah – vezan je na sprejetje Zakona o spremembah in dopolnitvah Zakona o potnih listinah
* Pravilnik o spremembah in dopolnitvah Pravilnika o izvrševanju Zakona o osebni izkaznici – vezan je na sprejetje Zakona o spremembah in dopolnitvah Zakona o osebni izkaznici
* Odredba o seznamu orožja kategorije A, ki ga je dovoljeno zbirati

**Področje tujcev**

**Zakoni:**

* Zakon o spremembah in dopolnitvah Zakona o tujcih (EVA 2022-1711-0027)
* Zakon o začasni zaščiti razseljenih oseb (EVA 2022-1711-0029)
* Zakon o spremembah in dopolnitvah Zakona o mednarodni zaščiti (EVA 2022-1711-0036)

**Uredbe: /**

**Resolucije:**

* Strategija Vlade Republike Slovenije na področju priseljevanja

**Pravilniki in odredbe:**

* Pravilnik o spremembah in dopolnitvah Pravilnika o načinu izdaje dovoljenja za prebivanje in potrdila o pravicah obmejnega delavca, načinu zajemanja prstnih odtisov, načinu označitve prenehanja ter ceni izkaznice dovoljenja za prebivanje in potrdila o pravicah obmejnega delavca – vezan je na sprejetje Zakona o spremembah in dopolnitvah Zakona o tujcih
* Pravilnik o spremembah in dopolnitvah Potrdila o prijavi prebivanja in dovoljenju za prebivanje za državljane Evropske unije ter njihove družinske člane in družinske člane slovenskih državljanov – vezan je na sprejetje novele Zakona o spremembah in dopolnitvah Zakona o tujcih
* Pravilnik o spremembah in dopolnitvah Pravilnika o vlogi za začasno zaščito in izkaznici osebe z začasno zaščito – vezan na sprejetje Zakona o začasni zaščiti razseljenih oseb

**Področje policije in drugih varnostnih nalog**

**Zakoni:**

* Zakon o spremembah in dopolnitvah Zakona o nalogah in pooblastilih policije
* Zakon o spremembah in dopolnitvah Zakona o nadzoru državne meje
* Zakon o varstvu javnega reda in miru
* Zakon o detektivski dejavnosti
* Zakon o spremembah in dopolnitvah Zakona o organiziranosti in delu v policiji

**Resolucije:**

* Resolucija o nacionalnem programu preprečevanja in zatiranja kriminalitete za obdobje 2024–2028
* Resolucija o dolgoročnem razvojnem programu policije v obdobju 2026–2035

**Uredbe:**

* Uredba o spremembi Uredbe o izračunu višine povračila dela stroškov občinam zaradi povečanega nadzora državne meje
* Uredba o določitvi strateških mejnih točk
* Uredba o določitvi območji strateških točk (vse našteto po sprejetju novele ZNDM-2I)
* Uredba o načinu izmenjave informacij med organi preprečevanja, odkrivanja in preiskovanja kaznivih dejanj držav članic (po sprejetju novele ZNPPol-C)

**Pravilniki in odredbe:**

* Pravilnik o spremembah in dopolnitvah Pravilnika o prepovedi približevanja določeni osebi, kraju ali območju (po sprejetju novele ZNPPol-C)
* Pravilnik o izvajanju Zakona o detektivski dejavnosti (po sprejetju ZDD-2)
* Pravilnik o spremembah in dopolnitvah Pravilnika o službenih živalih v policiji
* Pravilnik o spremembah in dopolnitvah Pravilnika o policijskih pooblastilih

1. Uredba (EU) 2016/679 Evropskega parlamenta in Sveta z dne 27. aprila 2016 o varstvu posameznikov pri obdelavi osebnih podatkov in o prostem pretoku takih podatkov ter o razveljavitvi Direktive 95/46/ES (Splošna uredba o varstvu podatkov) (UL L št. 119 z dne 4. 5. 2016, str. 1), zadnjič popravljene s Popravkom (UL L št. 127 z dne 23. 5. 2018, str. 2). [↑](#footnote-ref-1)